Проект

***ЕТИЧЕН КОДЕКС***

***НА ОБЩИНСКИТЕ СЪВЕТНИЦИ ОТ ОБЩИНСКИ СЪВЕТ, ОБЩИНА РИЛА***

**ГЛАВА ПЪРВА**

**ОБЩИ ПОЛОЖЕНИЯ**

**Чл.1.** Кодексът съдържа основни етични норми и конкретизира стандартите на поведение на общинските съветници от Общински съвет –Рила.

**ГЛАВА ВТОРА**

**ОСНОВНИ ПРИНЦИПИ НА ПОВЕДЕНИЕ НА ОБЩИНСКИТЕ СЪВЕТНИЦИ**

**Чл.2. (1)** Общинският съветник изпълнява задълженията си в съответствие с Конституцията, международните договори, ратифицирани по конституционен ред, обнародвани и влезли в сила за Република България и законите на страната, като защитава интересите на всички граждани на общината по съвест и вътрешно убеждение.

**(2)** При изпълнение на своите отговорности общинският съветник служи на обществения интерес, като с поведението си е длъжен да изгражда отношения на доверие между местната власт и гражданите.

**(3)** Общинският съветник е длъжен да осъществява дейността си при спазване на правилата на Етичния кодекс на общинските съветници.

**Чл.3. (1)** Общинският съветник не трябва да има специално отношение или да отдава предимство на което и да било физическо или юридическо лице, различно от това, което дължи на всяко друго.

**(2)** Общинският съветник при изпълнение на задълженията си е длъжен да избягва всякакви действия, повлияни от политическите му възгледи. Поведението му трябва да не се основава на политически пристрастия, а да се ръководи от интересите на цялото общество, без оглед на политическите убеждения и вота на гражданите

**Чл.4.(1)** Общинският съветник не трябва да разгласява информация, отнасяща се до личния живот и доброто име на гражданите.

**(2)** Общинският съветник е длъжен да откликва на запитвания от обществеността, отнасящи се до изпълнението на функциите му.

**(3)** Общинският съветник при поддържане на връзката с гражданите насърчава открития обмен на идеи.

**Чл.5.(1)** Общинските съветници следва да се отзовават надлежно, открито и изчерпателно на всички запитвания от медиите във връзка с изпълнението на своите функции, но не следва да им предоставят конфиденциална информация или информация, засягаща личния живот на други представители на изборни постове или трети лица.

**(2)** Те следва да насърчават и подкрепят всички мерки, подобряващи медийното отразяване на изпълнението на своите функции и функционирането на службите и отделите на тяхно подчинение.

**(3)** Те не могат да използват изявите си в медиите за пряко или косвено рекламиране на личните си качества или за постигане на лична или на негови близки популярност, под предлог, че осъществяват  политическа дейност или че целят информиране на обществеността за работата на Общинския съвет и/или общинската администрация.

**Чл.6.(1)** Общинският съветник не трябва да използва прерогативите на своя пост в полза на интереса на физически или юридически лица, с цел извличане на пряка или косвена лична облага от това.

**(2)** Общинският съветник трябва да използва служебното си положение или общинското имущество само в полза на гражданите на Общината

**(3)** Общинският съветник не трябва да предприема по време на мандата си действия, с които да уреди своето бъдещо професионално присъствие в институции или организации, над които е осъществявал контрол, докато е заемал изборна длъжност.

**(3)** Общинският съветник при изпълнението на своите функции следва да зачита правомощията и прерогативите на всички други избрани политически   представители и всички служители в общинската администрация, както и да не насърчава или съдейства на който и да е друг политически представител на изборна длъжност или служител в общинската администрация да нарушава заложените тук принципи при изпълнението на своите функции.

**(4)** Ценности и приоритети, които общинският съветник съблюдава:

**т.1** Интереса на жителите на общината и техните права и законни интереси;

**т.2** Националния интерес и национално самосъзнание;

**т.3** Авторитета на държавните институции и органите на местно самоуправление;

**(5)** Общинският съветник е длъжен да спазва разпоредбите, отнасящи се до правила и норми на поведение, регламентирани в глава V от Правилник за организацията и дейността на Общински съвет, неговите комисии и взаимодействието му с общинска администрация.

**Чл.7.(1)** Общинският съветник няма право да отправя лични нападки, оскърбителни думи или заплахи, както и да разгласява данни, отнасящи се до личния живот и накърняващи доброто име на колегите си.

**(2)** Общинският съветник е длъжен да бъде винаги във външен вид отговарящ на общественото му положение, да спазва часовете на започване и приключване на заседанието и неговите комисии, активно да участва в дебатите, съобразно със знанията и квалификацията, които притежава, да изслушва опонента с уважение и без прекъсване, да не пречи на работата на Общинския съвет и общинските съветници с разговори по мобилни телефони.

**ГЛАВА ТРЕТА**

**СИГНАЛИ**

**Чл.8. (1)** Граждани, на които е станало известно наличието на нарушение на етични правила от този Кодекс, по отношение на общински съветник, могатда подават подписани сигнали и жалби за нарушения на този Кодекс в писмена форма. Сигналът не трябва да е анонимен.

**(2)** Комисията е длъжна да разгледа сигнала, отговарящ на изискванията на ал.1 и да вземе отношение по случая.

**(3)** Комисията е длъжна, при поискване от страна на подалите сигнала, да запази самоличността им в тайна.

**(4)** Комисията се самосезира от медиите /електронни и печатни/.

**Чл.9** **(1)** Контролът за спазване на нормите от настоящия Етичен кодекс се осъществява от комисия по Етичния кодекс в състав от петима общински съветника.

**(2)** Комисията проучва и проверява всички сигнали и жалби за нарушения на този Етичен кодекс, които отговарят на изискванията, посочени в чл.8,ал.1, в срок не по-късно от 14 дни от получаването на жалбата постоянната комисия следва да започне разследване на твърденията, които се съдържат в нея и да излезе със становище не по късно от 30 дни от получаване на жалбата.

**(3)** Постоянната комисия може да възложи на отделни нейни членове да извършат проучването и проверка на фактите със задължение в определен срок да докладват за констатациите.

**(4)** В случаите, когато комисията стигне до заключение, че съдържащите се в сигнала или жалбата оплаквания са неоснователни, прекратява веднага проверката, като изготвя мотивирано писмено заключение до подателя им и до общинския съветник, срещу когото са били насочени.

**(5)** Когато Комисията констатира нарушение на този Кодекс, предоставя възможност на общинския съветник, срещу когото са били насочени жалбата или сигнала, да отговори на оплакванията и да се защити, в срок от 3 работни дни, от получаване на писмото, след което подготвя мотивирано писмено заключение. То се предоставя задължително и на Председателя на Общинския съвет.

**(6)** В случаите, когато Комисията установи, че е нарушен принцип от този Кодекс, тя предлага с мотивирано решение на Общинския съвет, да наложи на извършителя санкция от изброените в чл.10.

**(7)** Решението за налагане на санкция се приема от Общинския съвет, след предоставянето на убедителни доказателство, че е налице нарушение на етични принципи и стандарти за поведение според този Кодекс, взето с квалифицирано мнозинство 2/3 от общия брой на съветниците.

**(8)** Ако Комисията прецени, че произнасянето по сигнала или жалбата, е извън нейните правомощия или, че извършеното осъществява състава на престъпление или административно нарушение, предлага на Общинския съвет да бъде прекратена проверката и да се изпратят всички материали до съответния компетентен орган.

**(9)**  Влезлите в сила актове на съответните компетентни органи, с които се установяват нарушения на Етичния кодекс на общинските съветници се оповестяват публично на интернет страницата на общинска администрация- град Рила, при спазване на нормативните изисквания за защита на личните данни.

**ГЛАВА ЧЕТВЪРТА**

**САНКЦИИ**

**Чл.10.** **(1)** При нарушение на Етичния кодекс, по предложение на комисията, Общинския съвет налага на общинските съветници следните санкции:

**т. 1** Предупреждение;

**т. 2** Порицание;

**т. 3** Публикуване на решението на Общинския съвет, с което се налагат санкциите в интернет страницата на Общинска администрация, град Рила.

**т. 4** Лишаване от част или цялото възнаграждение на общинския съветник за период не по-голям от шест месеца.

**(2)** Председателят на общинския съвет има право да прилага спрямо нарушителите на реда дисциплинарни мерки по реда на глава XI от Правилник за организацията и дейността на Общински съвет, неговите комисии и взаимодействието му с общинска администрация които се отразяват в протокола на заседанието.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§1.** Този Етичен кодекс е приет с Решение №……………….. на Общински съвет – Рила и влиза в сила от датата на приемането му.

**§2.** Всеки общински съветник е длъжен да предприема всички необходими мерки, за да се съобрази с разпоредбите на Етичния кодекс.

**§3.** Отговорността за съхраняване на получената съобразно правилата на този кодекс информация се носи от комисията.